Vlada predlaže pooštravanje imigracijskih zakona (27/9/01) - 2001-09-27
Krše li odredbe o lakšem deportiranju i neograničenom pritvoru za osumnjičene ne-državljane američki ustav?
Vlada je nakon terorističkih napada od 11. rujna predložila pooštravanje zakonskih odredbi koje reguliraju useljavanje. Ovaj se prijedlog u Americi, u koju godišnje legalno useli oko milijun ljudi, i hvali ali i kritizira. Vlada želi veće ovlasti u vezi s pritvorom i deportiranjem ne-državljana koji pomažu ili održavaju veze s terorističkim skupinama. Ministar pravosuđa John Ashcroft je obavijestio Kongres da se istraga – među ostalim - koncentrirala i na useljenike koji doniraju novac organizacijama koje su povezane s teroristima. "Predlažemo razmatranje izgona iz zemlje za svakog ne-državljana koji materijalno pomaže organizaciju za koju zna ili bi trebao znati da je teroristička organizacija." Kritičari ove ideje boje se da bi ona mogla pogoditi i mnoge nevine ljude. Jeanne Buterfield je direktorica udruge odvjetnika koji se bave useljeničkim pravom. Ona je zabrinuta da bi moglo doći do deportacije nevinih – ljudi koji nisu svjesni da su dali novac organizaciji s terorističkim vezama. Uz to, prema vladinoj zamisli, deportacija bi bila provedena bez prava na žalbu. "Nalazimo se na prilično skliskom terenu. Zamislimo da sam ja imigrant i dajem novce bolnici koju vodi organizacija čiji se jedan dio bavi terorizmom, ali je to meni nepoznato. Novi bi zakon dohvatio mnoge nevine ljude. Ja mislim da to ne bi bilo dobro. Želimo kazniti one koji se svjesno bave terorizmom i one koji mu svjesno pomažu. Zato se mora povući jasna granica, da znamo o kjoj se točno grupaciji radi." Vlada također traži šire ovlasti u vezi s mogućnosšću neograničenog pritvaranja ne-državljana, za potrebe istrage. Vlada naime traži da istraga – za takvo pritvaranje – sudu ne treba unaprijed predočiti dokaze koji pritvorenu osobu povezuju s teroristima. Opravdanje za ovakvu mjeru nedavno je dao ministar pravosuđa John Ashcroft: "Previše je ljudi poginulo, posljedice terorističkih napada su strašne. Prvi naš cilj je prevencija sličnih napada. Nakon toga, cilj nam je suditi i kazniti odgovorne." Takav pristup istrazi brine kongresmena Johna Conyersa, člana Odbora Zastupničkog doma za pravosuđe. "Neograničeni pritvor nije u skladu s ustavom. Teroriste se naravno mora uhvatiti, međutim, ustanova neograničenog pritvora nije kod nas postojala nikad. To je vrlo problematična zamisao." Vladine prijedloge podržavaju brojne udruge koje se zalažu za smanjenje imigracije u Ameriku. Roy Beck je direktor organizacije koja se naziva . On smatra da bi nacionalna sigurnost trebala imati prioritet, u odnosu na poštivanje prava državljana stranih zemalja koji borave u Americi. "Važno je podsjetiti da se radi o stranim državljanima, ne o američkim građanima. Na njih se ustavna prava ne bi trebala u potpunosti odnositi. Prema tome, jasno je da bi se time kršio ustav. Pravo je pitanje – je li postupak pritvaranja ne-državljana regularan?" Vlada želi da Kongres po brzom postupku usvoji zakone protiv terorizma. Međutim, nekoliko demokrata te izvjestan broj republikanaca u Kongresu smatra da se sa ovakvim mjerama ne treba žuriti, zbog toga što se radi o zaštiti građanskih prava.